[{"text_idx": "#000004", "text": "Rydw i\u2019n gweithio gyda gwirfoddolwyr"}, {"text_idx": "#000007", "text": "Roeddwn eisiau dechrau trwy fanteisio ar y cyfle i ddymuno Wythnos Gwirfoddolwyr Hapus i bawb ac i ddweud diolch enfawr i\u2019r holl wirfoddolwyr hynny y mae eu rhodd amhrisiadwy o\u2019u hamser, eu hegni a\u2019u cariad at ein cymunedau wedi helpu i gadw Cymru\u2019n wydn ac yn gryf yn ystod y flwyddyn ddiwethaf."}, {"text_idx": "#000008", "text": "Mae\u2019r wythnos hon, felly, yn gyfle delfrydol i lansio\u2019r adroddiadau ymchwil ar wirfoddoli a llesiant yn ystod y pandemig."}, {"text_idx": "#000009", "text": "Wrth i mi ysgrifennu hwn, rwy\u2019n eistedd, gartref, yn aros am gyfarfod arall ar-lein, yn fy achos i, cyfarfod rhanbarthol lle y byddaf i, ynghyd a\u0302 phartneriaid statudol, yn adrodd ar ro\u0302l gwirfoddolwyr a\u2019r sector gwirfoddol a chymunedol wrth lunio cynlluniau rhanbarthol ar gyfer y dyfodol ac, yn fwy taer, y ro\u0302l sydd gennym ni mewn ymdrechion parhaus i adfer o\u2019r pandemig."}, {"text_idx": "#000011", "text": "Wrth edrych yn o\u0302l ar fy nyddiadur ar yr Wythnos Gwirfoddolwyr y llynedd, gallaf weld bod llawer wedi symud ymlaen. Mae\u2019r problemau roedden ni\u2019n eu hwynebu yn Abertawe yr adeg hon y llynedd yn wahanol i\u2019r rhai rydyn ni\u2019n eu hwynebu heddiw. Yn ystod yr Wythnos Gwirfoddolwyr y llynedd, roeddwn mewn nifer o gyfarfodydd yn ceisio rhoi trefniadau ar waith i wirfoddolwyr a oedd yn cynorthwyo pobl agored i niwed i gael siopa a phresgripsiynau, ac i gael cyfarpar diogelu personol (PPE) er mwyn diogelu eu llesiant nhw a llesiant y bobl roedden nhw\u2019n eu cynorthwyo yn well."}, {"text_idx": "#000012", "text": "Mae fy nyddiadur hefyd yn dangos nifer o gyfarfodydd i edrych ar y ffordd orau o gynorthwyo plant a phobl ifanc i gael prydau ysgol am ddim yn ystod y cyfnod clo. Gwnaeth ein partneriaid yn yr ardal hon weithio\u2019n agos iawn gyda\u2019i gilydd ar y ddwy broblem hyn i ddod o hyd i ddatrysiadau creadigol, a newidiodd pethau\u2019n gyflym er budd ein cymunedau. (Roedd y cyfarfodydd yn werth chweil a ffurfiwyd cydberthnasau gweithio hirdymor cadarnhaol tu hwnt!)"}, {"text_idx": "#000013", "text": "Dengys y gwaith ymchwil sut y cafodd cymaint o\u2019n cymunedau eu cynorthwyo gan ymdrechion gwirfoddolwyr ar hyd a lled Cymru, ac roedd yn braf iawn darllen am sut roedd gwirfoddoli mor werthfawr, nid yn unig i\u2019r rheini a oedd yn derbyn cymorth ond hefyd i\u2019r gwirfoddolwyr a oedd yn rhoi o\u2019u hamser. Bydd hi\u2019n ddiddorol edrych ar lesiant hirdymor y rheini a oedd yn derbyn cymorth ac yn ei gynnig a\u2019r cyfraniad y mae gwirfoddoli wedi\u2019i wneud yn hyn o beth."}, {"text_idx": "#000014", "text": "Mae edrych ar ganlyniadau llesiant yn yr hirdymor wedi\u2019i nodi fel argymhelliad ac mae\u2019r bwlch cyfredol yn y gwaith ymchwil sy\u2019n bodoli, y seilwaith sy\u2019n cefnogi gwirfoddoli yng Nghymru, yn golygu ein bod mewn safle ardderchog i gefnogi gwaith ymchwil pellach, oherwydd mewn llawer o achosion, mae mudiadau seilwaith wedi meithrin cysylltiadau hirdymor a\u0302 gwirfoddolwyr."}, {"text_idx": "#000015", "text": "I reolwyr gwirfoddolwyr, fodd bynnag, dengys y gwaith ymchwil bod angen dysgu rhai pethau pwysig o\u2019r profiad gwirfoddoli yn ystod y pandemig. Byddwn ni i gyd yn cofio\u2019r niferoedd enfawr o wirfoddolwyr a gamodd ymlaen i gynnig help ar y dechrau, pan oedd rolau angenrheidiol dim ond yn dechrau dod i\u2019r golwg. Cymaint o bobl eisiau helpu a chyda cymaint o gymhellion dros wneud hynny \u2013 rhai wedi\u2019u rhoi ar ffyrlo a chydag amser i wirfoddoli, o bosibl am y tro cyntaf, eraill eisiau gwneud rhywbeth defnyddiol neu wneud mwy o wirfoddoli neu wirfoddoli gwahanol a fyddai\u2019n eu cysylltu\u2019n agosach a\u0302\u2019u cymuned leol."}, {"text_idx": "#000016", "text": "I rai, roedd y cynnig cychwynnol o help yn rhwystredig, yn aros i gael tasgau wedi\u2019u dyrannu iddyn nhw wrth i grwpiau a mudiadau wneud newidiadau i\u2019w rhaglenni gwirfoddoli er mwyn diwallu\u2019r anghenion byth newidiol a oedd yn dod i\u2019r golwg."}, {"text_idx": "#000017", "text": "Wrth edrych yn o\u0302l ar y flwyddyn ddiwethaf, rwy\u2019n credu bod rheolwyr gwirfoddolwyr yn pwyso a mesur eu rolau a chyfleoedd o\u2019r newydd nawr, ac yn canolbwyntio\u2019n fawr ar addasu rolau i weddu\u2019n well ag anghenion cymelliannol a ffordd o fyw\u2019r rheini sy\u2019n dymuno gwirfoddoli."}, {"text_idx": "#000018", "text": "Rwy\u2019n gobeithio bod y flwyddyn hon o addasu yn golygu bod y sector gwirfoddol a chymunedol bellach mewn sefyllfa i gadw\u2019r gwirfoddolwyr a ddaeth ymlaen yn ystod y pandemig ac i droi gwirfoddoli\u2019n ddewis gydol oes i\u2019n gwirfoddolwyr newydd. Rwy\u2019n gobeithio bod rhai o\u2019r rhwystredigaethau a deimlwyd gan ddarpar wirfoddolwyr ac a nodwyd yn yr adolygiad o dystiolaeth wedi\u2019u goresgyn."}, {"text_idx": "#000019", "text": "Mae\u2019r canfyddiadau a\u2019r argymhellion o ran dyfodol gwirfoddoli \u2013 adeiladu ar y dulliau gweithredu hyblyg a ddaeth i\u2019r golwg ar anterth y pandemig, addasu i gynnwys gwirfoddolwyr \u2018anffurfiol\u2019 a chanolbwyntio ar gyfleoedd lleol iawn \u2013 mae\u2019r rhain yn teimlo\u2019n iawn ar sail ein profiadau yn Abertawe a\u2019r adborth rydyn ni wedi\u2019i dderbyn yn ystod sesiynau cyd-gynhyrchu rhanbarthol a oedd yn edrych ar sut gall gwirfoddoli gefnogi adferiad llesiant."}, {"text_idx": "#000020", "text": "Mae wedi bod yn flwyddyn a hanner ac mae cymaint gennym ni i\u2019w hystyried, gyda chymorth canfyddiadau\u2019r gwaith ymchwil a thystiolaeth ac astudiaethau achos y rheini a gyfrannodd. Mae gan wirfoddoli gymaint i\u2019w gynnig i lesiant cymunedau ac unigolion."}, {"text_idx": "#000021", "text": "Mae\u2019r Wythnos Gwirfoddolwyr yn rhoi\u2019r cyfle i ni ystyried sut gallem ni gynnwys yr hyn a ddysgwyd yn ein rhaglenni gwirfoddoli yn y dyfodol a sut gall gwirfoddoli chwarae rhan yn y gwaith o gynorthwyo\u2019r bobl hynny y cafodd eu llesiant ei amharu\u2019n ddifrifol gan y pandemig."}]